b'\n_START_ARTICLE_\nMichael Heseltine\n_START_SECTION_\nBakgrunn\n_START_PARAGRAPH_\nHeseltine var s\xc3\xb8nn av en oberste. Han gikk p\xc3\xa5 Shrewsbury School og studerte historie, filosofi og politikk ved Pembroke College i Oxford. Han var president for debattklubben Oxford Union. _NEWLINE_Som l\xc3\xa6rd manuskriptsakkyndig ble han etter milit\xc3\xa6rtjenesten utgiver og fra 1966 medeier av firmaet Haymarket Publishing og tjente millioner p\xc3\xa5 utgivelser av tidsskrifter, blant annet Management Today. F\xc3\xb8r han var f\xc3\xb8rti \xc3\xa5r gammel var han regjeringsmedlem.\n_START_SECTION_\nPolitiker\n_START_PARAGRAPH_\nHeseltine ble i 1979 milj\xc3\xb8minister i Thatchers nydannede regjering. Han ble i 1983 forsvarsminister, en post som han forlot i protest den 9. januar 1986 (han forlot da ogs\xc3\xa5 regjeringen). Foranledningen til avgangen var en p\xc3\xa5g\xc3\xa5ende debatt om et britisk helikopterselskap (Westlandaff\xc3\xa6ren). Heseltine var for en europeisk l\xc3\xb8sning for \xc3\xa5 redde selskapet Westland Aircraft fra konkurs, mens statsminister Margaret Thatcher ville ha en fusjon med et amerikansk selskap. Heseltines avgang ble betraktet som et stort tilbakeslag for hele regjeringen._NEWLINE_Heseltines ukonvensjonelle politikerstil og stundom kjappe og temperamentsfulle beslutninger gav ham tilnavnet \xc2\xabTarzan\xc2\xbb i britiske medier og politikerkretser._NEWLINE_Etter at Thatchers st\xc3\xb8tte i eget partiet minsket i l\xc3\xb8pet av 1990, ble hun utfordret av Heseltine om posten som partileder utp\xc3\xa5 h\xc3\xb8sten samme \xc3\xa5r. Ogs\xc3\xa5 andre kandidater begynte samtidig \xc3\xa5 seile opp. Da det stod klart etter en sondering i partiet at Thatcher ikke hadde tilstrekkelig st\xc3\xb8tte til \xc3\xa5 kunne gjenvelges som partileder, ble hun n\xc3\xb8dt til \xc3\xa5 fratre den 28. november. Hennes etterf\xc3\xb8lger ble imidlertid ikke Heseltine, men John Major som etterhvert hadde vunnet stadig st\xc3\xb8rre st\xc3\xb8tte i den mer thatcheristiske fl\xc3\xb8yen._NEWLINE_I John Majors regjering var Heseltine milj\xc3\xb8minister 1990\xe2\x80\x931992, handels- og n\xc3\xa6ringsminister 1992\xe2\x80\x931995 og visestatsminister 1995\xe2\x80\x931997._NEWLINE_Under den senere del av 1990-tallet argumenterte Heseltine sammen med labourpolitikere som Tony Blair og Gordon Brown for at Storbritannia skulle innf\xc3\xb8re euroen som valuta._NEWLINE_Heseltine er ogs\xc3\xa5 forretningsmann, og det ble i 2004 beregnet at han hadde en formue p\xc3\xa5 240 millioner britiske pund._NEWLINE_I og med at han ble adlet i 2001 til life peer som baron Heseltine tilh\xc3\xb8rer han House of Lords._NEWLINE_I desember 2002 utl\xc3\xb8ste Heseltine en kontrovers da han forlangte at den angivelig mislykkede og fargel\xc3\xb8se partiformannen Iain Duncan Smith skulle erstattet av et dream team best\xc3\xa5ende av Kenneth Clarke om formann og Michael Portillo som hans stedfortreder. Uten at Duncan Smith gikk av mente han at partiet ikke hadde den minste sjanse til \xc3\xa5 vinne de neste valgene. Han foreslo at dette ble stemt over i fraksjonen i stedet for ved partiets \xc3\xa5rsm\xc3\xb8te. Faktisk ble Duncan Smith avl\xc3\xb8st, men i november 2003, og av Michael Howard, som tapte valget i 2005 mot Tony Blair._NEWLINE_I 2016 beskrev han brexit-beslutningen som \xc2\xabden moderne tids st\xc3\xb8rste konstitusjonelle krise\xc2\xbb og beskyldte Boris Johnson for \xc3\xa5 v\xc3\xa6re en feiging fordi han ikke straks etter at avstemningsresultatet var klart hadde meldt seg som lederkandidat for partiet. Han sammenlignet ham med en general dom leder sine soldater til kamp men som lar dem kjempe alene p\xc3\xa5 slagmarken etter at det f\xc3\xb8rste skuddet faller. Etter at han hadde v\xc3\xa6rt s\xc3\xa6rlig r\xc3\xa5dgiver for regjeringen i seks \xc3\xa5r entlediget statsminister Theresa May ham i februar 2017 etter tapte avstemninger i Overhuset.'